Η ΓΛΩΣΣΑ ΤΟΥ ΚΕΙΜΕΝΟΥ

**Α. ΜΟΡΦΟΣΥΝΤΑΚΤΙΚΑ ΦΑΙΝΟΜΕΝΑ**

1. **Ενεργητική σύνταξη – Παθητική σύνταξη**

**Ενεργητική σύνταξη**

Τονίζεται το υποκείμενο του μεταβατικού ρήματος, με άλλα λόγια το **πρόσωπο** ή το πράγμα που δρα.

**Παθητική σύνταξη**

Τονίζεται η **δράση** που προέρχεται από το ποιητικό αίτιο, το οποίο είτε διατηρείται είτε παραλείπεται.

Είναι δυνατή η μετατροπή της ενεργητικής σύνταξης σε παθητική ή το αντίστροφο.

• Η θεοποίηση του χρήματος παραλύει τις ηθικές αντιστάσεις και πυροδοτεί την κοινωνική παθογένεια.

• Οι ηθικές αντιστάσεις παραλύονται από τη θεοποίηση του χρήματος και πυροδοτείται η κοινωνική παθογένεια.

**2. Επιλογή ρηματικών προσώπων**

Η επιλογή του ρηματικού προσώπου είναι καθοριστική και συνδέεται άρρηκτα με το σκοπό της σύνταξης και το είδος του κειμένου που διαβάζουμε. Αναλυτικότερα:

**• α’ ενικό:** προσδίδει στο κείμενο προσωπικό, εξομολογητικό τόνο / εκφράζει προσωπικές εκτιμήσεις / με τη χρήση του το ύφος του κειμένου αποκτά αμεσότητα, εκφράζεται οικειότητα / οι σκέψεις προβάλλονται εντονότερα και εναργέστερα στον αναγνώστη.

**• β’ ενικό:** προσδίδει αμεσότητα και οικειότητα στο λόγο / χρησιμεύει για να γίνει ο λόγος πιο πειστικός.

**• γ’ ενικό:** καθιστά το μήνυμα γενικόλογο / προσδίδει καθολικό κύρος/ αποφεύγει την άμεση αναφορά, καθιστώντας το μήνυμα υπαινικτικό / αποστασιοποιεί το συγγραφέα από τη συμμετοχή και τον καθιστά αντικειμενικό παρατηρητή / οι επισημάνσεις του φαίνονται αναμφισβήτητες, γενικώς αποδεκτές.

**• α’ πληθυντικό**: η χρήση του αποπνέει συλλογικότητα, ενώ ο λόγος αποκτά αμεσότητα / ο συγγραφέας μετέχει / συγγραφέας και αναγνώστης έχουν κοινή οπτική γωνία - δημιουργείται μια αίσθηση οικειότητας (αμεσότητα) ανάμεσα στον πομπό και στο δέκτη /απόδοση συλλογικής ευθύνης / τονίζεται η ανάγκη για δραστηριοποίηση των αρμόδιων φορέων.

**• β’ πληθυντικό**: προσδίδει ζωντάνια στο λόγο / συναισθηματική προσέγγιση.

**• γ’ πληθυντικό**: αντικειμενικότητα.

**Β. ΛΕΙΤΟΥΡΓΙΕΣ ΤΗΣ ΓΛΩΣΣΑΣ**

**Αιτιολόγηση αναφορικής ή ποιητικής λειτουργίας της γλώσσας**

**Αναφορική γλώσσα.**

Στην αναφορική ή κυριολεκτική, δηλωτική, λογική, πληροφοριακή χρήση της γλώσσας:

•Η γλώσσα λειτουργεί με λογικό τρόπο και το μήνυμα σχετίζεται με την κοινή αντίληψη που έχουμε για τον κόσμο.

•**Σκοπός του πομπού** είναι η πληροφόρηση.

**Ποιητική Γλώσσα**

Στην ποιητική ή μεταφορική, συνυποδηλωτική, συγκινησιακή χρήση της γλώσσας:

•Το μήνυμα έχει συνειρμική σημασία και συναισθηματικές αποχρώσεις(έκφραση συναισθημάτων).

**Σκοπός του πομπού** είναι να προσελκύσει το δέκτη· ενδιαφέρει κυρίως η μορφή του μηνύματος και λιγότερο η πληροφορία που φέρει το μήνυμα.

Δίνει ζωντάνια, παραστατικότητα.

•Π.χ. Σκληρή πέτρα (κυριολεκτική απόδοση) / σκληρή καρδιά (μεταφορική).

•Ήταν ένας χαρούμενος άνθρωπος· όλο γελούσε (κυριολεκτική λειτουργία).

•Τα λόγια του ήταν πικρά και μας φαρμάκωσαν (μεταφορική λειτουργία).

**Γ. ΥΦΟΣ**

Στο **χαρακτηρισμό** του ύφους/ τόνου ενός κειμένου πρέπει να λαμβάνονται υπόψη τα εξής: το κειμενικό είδος, η πρόθεση του συντάκτη, ο δέκτης, το κοινό.

**Το ύφος ενός κειμένου μπορεί να αξιολογηθεί ως:**

πυκνό, μεστό, σύνθετο, στομφώδες, εξεζητημένο, επιστημονικό, τυπικό, επίσημο, υψηλό, γλαφυρό, λυρικό ,διδακτικό, προτρεπτικό, απλό, φυσικό, λιτό, χαλαρό, οικείο, παραστατικό, σαρκαστικό, καυστικό, ειρωνικό, σκωπτικό, δηκτικό, χιουμοριστικό, περιπαικτικό, εμφαντικό, εξομολογητικό, ακαλαίσθητο, ανεπιτήδευτο, αλληγορικό, στοχαστικό

με βάση τα **εξής κριτήρια / χαρακτηριστικά**: σύνταξη, λεξιλόγιο, σχήματα λόγου, σημεία στίξης, ρηματικά πρόσωπα, μακροπερίοδος / μικροπερίοδος λόγος κ.ά.

Π.χ. «Πλούτος και δύναμη από το ένα μέρος, από το άλλο πενία και έλλειψη προστασίας διανοητικής και ηθικής απέναντι στις καταχθόνιες μηχανές της μαζικής υποβολής. Τι περιμένει τον άνθρωπο κάτω απ’ αυτόν το φοβερό τροχό της μοίρας που έρχεται να τον συνθλίψει –δε χρειάζεται πολλή σοφία να το μαντέψει κανείς. Ο εξανδραποδισμός.. Αυτό θα είναι άραγε το τίμημα της προόδου; Και το αξίζει; Ιδού η απορία».

**Το ύφος του κειμένου** χαρακτηρίζεται μεστό, πυκνό, σύνθετο (πυκνογραμμένο, βρίθει ουσιωδών νοημάτων, υποταγμένος λόγος) και συνάμα μεταφορικό, αλληγορικό(έντονη χρήση επιθέτων: «καταχθόνιες», «φοβερό», σχήματα λόγου), διδακτικό, στοχαστικό, προτρεπτικό (απορηματικός – ερωτηματικός τόνος – σχήματα λόγου / προκαλεί προβληματισμό, παρακινεί σε στοχασμό τον αναγνώστη).

**Δ. ΣΗΜΕΙΑ ΣΤΙΞΗΣ**

**1. Άνω τελεία (·)**

Η άνω τελεία χρησιμοποιείται, για να σημειώνουμε μικρότερη διακοπή από την τελεία και μεγαλύτερη από το κόμμα. Ειδικότερα, η άνω τελεία χρησιμοποιείται στο εσωτερικό μιας περιόδου στις εξής περιπτώσεις:

• Για να διακρίνει στο εσωτερικό της περιόδου μία πρόταση, η οποία αποτελεί επεξήγηση – συμπλήρωση των προηγουμένων ή αντίθεση προς τα προηγούμενα (στις περιπτώσεις αυτές συνήθως λείπει ο επεξηγηματικός ή αντιθετικός σύνδεσμος).

• Μετά από δύο τελείες, για να χωρίσει μεταξύ τους ημιπεριόδους, οι οποίες αποτελούν επιμερισμένες επεξηγήσεις των προηγουμένων.

**Γράφουμε:** Αυτός δεν ήταν άνθρωπος· ήταν θεριό.

• Τέλος, καθιστά το ύφος κοφτό, προσωπικό κι δίνει έμφαση στο λόγο.

2. **Κόμμα (,)**

Το κόμμα τίθεται:

• μεταξύ ασύνδετων λέξεων και προτάσεων,

• πριν και μετά την κλητική προσφώνηση,

• πριν και μετά τις δευτερεύουσες προτάσεις, εκτός από τις: ειδικές (ότι, πως),ενδοιαστικές (μήπως, μη, να μη), πλάγιες ερωτηματικές (τι, πώς, πού, πότε, πόσο κ.ά), βουλητικές (να). Όταν όμως οι παραπάνω προτάσεις είναι επεξηγήσεις, τότε σημειώνεται κόμμα, π.χ.

Φοβήθηκε κι αυτό, μήπως αγνοήσουν τις προσπάθειές του

**3. Διπλή τελεία(:)**

Η διπλή τελεία σημειώνεται:

• πριν από λεγόμενα που καταγράφονται αυτούσια (ενδέχεται να κλείνονται σε εισαγωγικά),

• πριν από απαρίθμηση,

• όταν ακολουθεί η ερμηνεία ή το αποτέλεσμα μιας ενέργειας,

• έπειτα από πρόταση που αναφέρει γνωμικό, παροιμία.

Σημείωση: η λέξη ύστερα από τη διπλή τελεία γράφεται με κεφαλαίο γράμμα, όταν η διπλή τελεία έχει τη θέση τελείας.

**4. Η παρένθεση ή διπλή παύλα [()] (--)**

Επεξηγεί ή συμπληρώνει όσα προηγήθηκαν. Όμως, ενώ ότι περικλείεται στην παρένθεση είναι συνήθως επιπρόσθετο ό,τι περικλείεται σε διπλή παύλα είναι συνήθως απαραίτητη παρεμβολή στη συνέχεια του λόγου.

Π.χ. Γιατί μέσα στα αγαθά και παρόλα τα αγαθά –τα υλικά εννοώ- που έχει αποκτήσει δεν είναι ευτυχής.

5. **Θαυμαστικό** (!)

Σχολιαστικό σημείο στίξης (π.χ. για να δηλώσει συναίσθημα):

• μετά από επιφωνήματα,

•μετά από φράση που εκφράζει θαυμασμό, έκπληξη ή έντονο συναίσθημα(χαρά, φόβο, πόνο κ.ά.),

• για να δηλωθεί η υπερβολή σε ενέργεια,

• για να υποδηλωθεί η ανησυχία του συντάκτη σχετικά με όσα διαπιστώνει,

•για να εκφραστεί έμμεσα ο σαρκασμός του πομπού (ειδικά μέσα σε παρένθεση).

6. **Αποσιωπητικά (σχολιαστικό) (...)**

Τα αποσιωπητικά τίθενται:

• για να εκφραστεί ο προβληματισμός,

•για να δηλωθεί ειρωνεία ή αμφισβήτηση (ελλειπτικότητα),

•όταν ο πομπός δεν επιθυμεί να ολοκληρώσει τη φράση του ή επειδή διακόπηκε ή επειδή, λόγω συγκίνησης, δεν μπορεί να συνεχίσει (παράλειψη),

• για να εκφραστεί υπαινιγμός για όσα μέχρι εκείνη τη στιγμή διατυπώθηκαν,

•και παραπέμπουν σε ελλειπτικότητα ή φανερώνουν παράλειψη.

7**. Ερωτηματικό (σχολιαστικό)(;)**

Το ερωτηματικό σημειώνεται:

• για να εκφραστεί ο προβληματισμός για το τι πρέπει να γίνει,

• για να εκφράσει ο πομπός την επιθυμία να πληροφορηθεί κάτι που δεν γνωρίζει(εδώ δε λειτουργεί σχολιαστικά),

• για να εκφράσει εντονότερα μια προτροπή ή μια παράκληση, με αποτέλεσμα να γίνεται το ύφος ποιο ζωηρό ή να διατυπώνεται πιο ευγενικά,

•για έμφαση στις ρητορικές ερωτήσεις,

•για πρόκληση συναισθημάτων (λ.χ. αφύπνιση),

•για να προκαλέσει το ενδιαφέρον,

•για παραστατικότητα.

8**. Εισαγωγικά («»)**

Τα εισαγωγικά δηλώνουν:

•επανάληψη εκφράσεων που διατυπώθηκαν,

•ειρωνεία του πομπού (σχολιαστικό),

•απαξίωση μιας έννοιας,

•μεταφορική χρήση μιας έννοιας,

•ειδική ορολογία.

**9. Ειδική γραμμή (/)**

Η κάθετη γραμμή σε συνώνυμες λέξεις:

•δίνει έμφαση,

•διευρύνει την έννοια (π.χ. εμπορικό / οικονομικό).